Έναν πίνακα με το στόλο όλων των ναυτικών περιοχών μας παραδίδει, για το 1813, ο Pouqueville: 665 συνολικά πλοία, χωρητικότητας 153.580 τόνων, εξοπλισμένα με 5.878 πυροβόλα (που θα φανούν πολύ χρήσιμα στον Αγώνα της ανεξαρτησίας). Η εσωτερική αγορά λειτουργούσε με τρεις διαφορετικούς, αλλά αλληλένδετους, τρόπους: τις μεγάλες ετήσιες εμποροπανηγύρεις, την εβδομαδιαία αγορά και το παζάρι. Oι εμποροπανηγύρεις, απλωμένες σαν μία αλυσίδα σε όλο τον Ελληνικό χώρο, ήταν το βασικό κανάλι μέσα από το οποίο τα αγροτικά προϊόντα, τα μεταποιημένα αγαθά και τα εισαγόμενα είδη διανέμονταν και προωθούνταν σε όλη τη χώρα και από όπου Ελληνικά προϊόντα εξάγονταν στις αγορές του εξωτερικού.